Sykepleier pågrepet for kreftbløff
– Vi mener at kvinnen aldri har hatt hjernesvulst, men at hun forfalsket legejournalen sin for å få ut medikamenter, og for å få sykemelding, sier etterforskningsleder Tor Klevmo ved Levanger og Verdal lensmannskontor til Trønder-Avisa. Kvinnen i 30-årene er fra Innherred i Nord-Trøndelag. Hun ble pågrepet av politiet torsdag, siktet for dokumentforfalskning. Strafferammen er inntil to års fengsel. Fylkeslegen har opprettet tilsynssak mot henne. – Jeg kan bekrefte at vi har anmeldt kvinnen for forfalskning av dokumenter, sier fylkeslege Marit Dypdal Kverkild. Kvinnen har vært svært aktiv på sosiale medier, der hun åpent fortalte om kreftsykdommen og fått støtte av sine følgere og venner. I høst la hun ut på Facebook at hun ikke hadde hatt kreft, men at hun selv oppriktig hadde trodd det. Hun hevder hun var manipulert av en som skal ha utgitt seg for å være lege. Kvinnen nekter straffskyld, men erkjenner å ha vært naiv, dum og lettlurt. (©NTB)
En kvinnelig sykepleier i Nord-Trøndelag er siktet for dokumentforfalskning etter at hun hevdet at hun hadde hjernesvulst. Selv skylder hun på at hun har blitt manipulert av en som har utgitt seg for å være lege.